
Text rozhodnutia
Súd: Krajský súd Nitra Spisová značka: 23Sd/350/2015 Identifikačné číslo súdneho spisu: 4015201016 Dátum vydania rozhodnutia: 12. 12. 2016 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2016:4015201016.4 ROZSUDOK V MENE SLOVENSKEJ REPUBLIKY Krajský súd v Nitre v právnej veci navrhovateľky: R. P., bytom E. XX, proti odporkyni: Sociálna poisťovňa - ústredie v Bratislave, Bratislava, Ul. 29. augusta 8, o invalidný dôchodok, sudkyňou JUDr. Danou Kálnayovou, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX 0 zo dňa 25.8.2015. Krajský súd navrhovateľke nepriznáva náhradu trov konania. o d ô v o d n e n i e : Rozhodnutím odporkyne č. XXX XXX XXXX 0 zo dňa 25.8.2015, bola navrhovateľke zamietnutá žiadosť o invalidný dôchodok, pretože posudku posudkového lekára SP, pobočky Nitra nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 %. Miera poklesu schopnosti vykonávať zárobkovú činnosť je 35 %. Voči tomuto rozhodnutiu podala navrhovateľka včas návrh na preskúmanie rozhodnutia, v ktorom uviedla, že nesúhlasí s posudzovaním jej zdravotného stavu posudkovou lekárkou pobočky, ktorá napriek tomu, že mala celú zdravotnú dokumentáciu, nechcela v nej vidieť, že má problémy s nohami, kolenami dlhodobo. Nespomenula vo svojom posudku lekárske nálezy Doc. Horského, cievneho chirurga MUDr. Škultétyho ani nálezy MUDr. Luliakovej a MUDr. Loydlovej. Má problémy s premiestňovaním sa, pohybuje sa pomocou dvoch francúzskych barlí. Jej zdravotný stav sa negatívne prejavuje aj v zamestnaní, pretože zamestnávateľ musí akceptovať jej časté návštevy lekárov a čas strávený na rehabilitáciách. Po ich absolvovaní sa zdravotný stav zlepší len minimálne, na veľmi krátky čas. Namietala, že ani v rozhodnutí ani v posudku sa správny orgán nevyporiadal s otázkou, prečo jej dal dolnú hranicu rozpätia a z akého dôvodu nepristúpil k určenie vyššej miery poklesu zárobkovej činnosti. Na pojednávaní dňa 21. 03. 2016 navrhovateľka ako účastníčka konania trvala na podanom návrhu. Uviedla, že stále je práceneschopná, nemôže dlhšie stáť ani chodiť, pri chôdzi používa barlu a v priebehu súdneho konania predložila nové lekárske nálezy - neurologické, ortopedické, reumatologické, traumatologické, fyzioterapeutické, oftalmologické. Na pojednávaní dňa 12. 12. 2016 navrhovateľka uviedla, že posudkoví lekári nerešpektujú citlivo chorých, ktorí zdravotný stav preskúmavajú. Je pravdou, že je obézna a pohybuje sa pomocou francúzskych barlí. Má sedavé zamestnanie a má problém vykonávať prácu sekretárky. Stále chodí ešte na vyšetrenia. Zástupkyňa odporkyne žiadala napadnuté rozhodnutie potvrdiť, vzhľadom na závery posudkových lekárov ako aj doplnky posudkov posudkových lekárov. Krajský súd preskúmal napadnuté rozhodnutie odporkyne v zmysle ustanovenia § 250 l ods. 1 a nasl. O. s. p. a dospel k záveru, že návrh nie je dôvodný. Zdravotný stav navrhovateľky bol znova posudzovaný posudkovým lekárom sociálneho poistenia Sociálnej poisťovne - ústredia so sídlom v Nitre, dňa 26. 11. 2015, so záverom, že navrhovateľka nie je invalidná podľa § 71 ods.1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, má pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť je 35 %. K horeuvedenému záveru dospel po vyšetrení navrhovateľky u posudkového lekára a zhodnotení odborných lekárskych nálezov - interné, ortopedické, očné, neurologické, reumatologické. Zdravotný stav navrhovateľky v správnom konaní posudzoval posudkový lekár sociálneho poistenia Sociálnej poisťovne, pobočky Nitra, dňa 06. 07. 2015, podľa § 184 ods.1 zák. č. 461/2003 Z. z. a v súdnom konaní posudkový lekár sociálneho poistenia SP- ústredie Bratislava so sídlom v Nitre, dňa 26. 11. 2015 a na žiadosť súdu dňa 18. 04. 2016 a 05. 10. 2016. Posudkoví lekári ústredia dospeli k zhodnému záveru, že u navrhovateľky sa jedná o generalizovanú osteoartrozu prevažne váhonosných kĺbov, vertebrogénny CB a LS syndróm bez radikulopathie, skolioza ThL chrbtice I. stupňa, coxatroza, gonastroza I. stupňa, astigmatizmus myopicus oboch očí s amblyopiou, t.č. konjuktivitída vľavo, suspektná iritída. Za rozhodnutie zdravotné postihnutie určil posudkový choroby generalizovanú osteoartrozu prevažne váhonosných kĺbov podľa kapt. XV., odd. A, položka 1, písm. b/ a zvýšil percentuálnu mieru za ostatné zdravotné postihnutia navrhovateľky o 10 %. Posudkový lekár vyšetril navrhovateľku, oboznámil sa s odbornými nálezmi a poukázal na generalizovanú osteoartrozu s prevažným postihnutím váhonosných kĺbov (coxy, kolená). Toto poškodenie funkčne však je iba v I. štádiu, bez výrazného obmedzenia hybnosti. Hospitalizácia v NÚRCH nepotvrdila zápalové reumatologické ochorenie (seropozitívnu reumatoidnú artritídu). Pre toto rozhodujúce zdravotné postihnutie prislúcha miera poklesu od 25 - 35 %. Vzhľadom na pracovnú činnosť, ktorú vykonáva, neprítomnosť zápalových parametrov, iba miernu poruchu funkcie kĺbov je stanovená miera poklesu 25 %, čo je dolná hranica rozpätia. Na ostatné zdravotné postihnutia je základná miera navýšená o 10 % na výslednú mieru 35 %. V súčasnosti zdravotný stav nepodmieňuje uznanie invalidity. Ani nové lekárske nálezy, ktoré navrhovateľka predložila v priebehu súdneho konania a ktoré posúdil posudkový lekár dňa 18. 04. 2016, jednalo sa o reumatologické, neurologické nálezy, ktoré potvrdzujú známe skutočnosti - RA v I. štádiu bez deštrukcie kostí a kĺbov a bolesti v bedrovej chrbtici bez radikulopathie. Ortopéd zistil poškodenie menisku a väzov v pravom kolene. Pre tieto ťažkosti je objednaná na operáciu v máji tohto roku. Liečba tohto stavu teda nie je ukončená. Bude možné k nej sa vyjadriť až po operácii a následnej rehabilitácii. Očné vyšetrenie poukazuje na nezávažné postihnutie spojiviek. Predložené nálezy nemajú vplyv na stanovenú mieru poklesu. Ani ďalšie lekárske nálezy, ktoré preskúmal posudkový lekár dňa 05. 10. 2016, nepotvrdili závažné poškodenie zdravotného stavu. Funkcia chrbtice a kolien je prakticky v norme. Rovnako aj zobrazovacie metódy nepotvrdili závažné štrukturálne zmeny na chrbtici a kolenách. V popredí je výrazná obezita, ktorá nepriaznivo ovplyvňuje celkový zdravotný stav. Predložené nálezy a prepúšťacie správy nemajú vplyv na stanovenú mieru poklesu. Táto je naďalej 35 % a nepodmieňuje uznanie invalidity. P r e t o navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, nemá pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera schopnosti vykonávať zárobkovú činnosť u navrhovateľky je 35 %. Podľa § 71 ods. 1, poistenec je invalidný, ak pre dlhodobo nepriaznivý zdravotný stav, má pokles schopností vykonávať zárobkovú činnosť viac ako 40% v porovnaní so zdravou fyzickou osobou. Podľa § 71 ods. 2, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Podľa § 71 ods. 3, pokles schopnosti vykonávať zárobkovú činnosť sa posudzuje v porovnaní telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopností vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný, výsluhový dôchodok podľa osobitného predpisu. Podľa § 71 ods. 4, pokles schopnosti vykonávať zárobkovú činnosť sa posudzuje na základe a/ lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia podľa ďalšieho vývoja a ďalšej liečby a b/ komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5, miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou, dlhodobo nepriaznivého zdravotného stavu so zreteľom na závažnosť ostatných zdravotných postihnutí. Podľa § 71 ods. 7, jednotlivé percentuálne miery poklesu schopnosti vykonávať zárobkovú činnosť sa nespočítavajú. Podľa § 71 ods. 8, mieru poklesu schopnosti vykonávať zárobkovú činnosť možno zvýšiť nad hornú hranicu miery poklesu podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, najviac o 10%, ak závažnosť ostatných zdravotných postihnutí ovplyvňuje pokles schopností vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí ak pokles schopností vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 71 ods. 9, ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktorá je z jeho funkčným dopadom najviac porovnateľná. Podľa § 71 ods. 10, dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Nové skutočnosti, ktoré by pri doterajšom posudzovaní zdravotného stavu navrhovateľky neboli známe a zhodnotené a ktoré by prípadne odôvodňovali ďalšie doplnenie posudku súd nezistil. Posudkový lekár rozhodol po vlastnom vyšetrení zdravotného stavu navrhovateľky a posúdení odborných lekárskych nálezov z oblastí, na ktoré si navrhovateľka sťažuje a svoj posudok aj náležite zdôvodnil. Posudkoví lekári sociálneho poistenia v konaní predchádzajúcom vydaniu napadnutého rozhodnutia ako aj v konaní o opravnom prostriedku na základe predložených odborných nálezov a vlastného vyšetrenia vyhodnotili, že zdravotný stav navrhovateľky nie je zhoršený na úroveň invalidity, lebo má mieru poklesu schopnosti vykonávať zárobkovú činnosť 35 % v porovnaní so zdravou fyzickou osobou. Navrhovateľka v konaní o opravnom prostriedku nepreukázala listinnými dôkazmi, že jej zdravotný stav odôvodňuje vznik invalidity. Krajský súd je toho názoru, že posudky posudkových lekárov sú dostatočné a presvedčivé, posudkoví lekári riadne odôvodnili posúdenie závažnosti rozhodujúceho zdravotného postihnutia navrhovateľky ako aj dôvod pre zvýšenie percentuálnej miery poklesu schopnosti vykonávať zárobkovú činnosť o 10 % podľa § 71 ods. 8 zákona o sociálnom poistení. Posudkový lekár ústredia sociálnej poisťovne posúdil zdravotný stav komplexne a jeho posudok možno považovať za presvedčivý a dostatočný, obsahuje logické úsudky a dôvody, ktoré viedli k záverom o rozhodujúcom zdravotnom postihnutí a miere poklesu schopnosti vykonávať zárobkovú činnosť. Vzhľadom na horeuvedené skutočnosti a citované zákonné ustanovenia dospel súd k záveru, že napadnuté rozhodnutie odporkyne zo dňa 25.8.2015 je vecne správne, a preto ho podľa § 250q ods. 3 O. s. p. potvrdil. Krajský súd rozhodol o trovách konania tak, že navrhovateľke trovy konania nepriznal, pretože nemala v konaní úspech. Poučenie: Proti tomuto rozsudku je možné podať odvolanie do 15 dní, odo dňa jeho doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015201016.4 (dáta aktuálne k 11. 11. 2026). Záväzné je znenie zverejnené súdom.




